KTB ออกหุ้นกู้ด้อยสิทธิ์ฯวงเงิน 2.4 หมื่นลบ. ขายรายใหญ่-กองทุน 8-11 ก.ค.62
KTB ออกหุ้นกู้ด้อยสิทธิ์ฯวงเงิน 2.4 หมื่นลบ. ขายรายใหญ่-กองทุน 8-11 ก.ค.62
KTB ออกหุ้นกู้ด้อยสิทธิ์ฯวงเงิน 2.4 หมื่นลบ. ขายรายใหญ่-กองทุน 8-11 ก.ค.62
24 มิ.ย. 2562

นายผยง ศรีวณิช กรรมการผู้จัดการใหญ่ ธนาคารกรุงไทย จำกัด (มหาชน) หรือ KTB เปิดเผยว่า ธนาคารเตรียมออกตราสารด้อยสิทธิเพื่อนับเป็นเงินกองทุนประเภทที่ 2 ธนาคารกรุงไทย จำกัด (มหาชน) ครั้งที่ 1/2562 ครบกำหนดไถ่ถอนปี พ.ศ. 2572 อายุ 10 ปี วงเงินไม่เกิน 24,000 ล้านบาท  อัตราดอกเบี้ย 3.70% ต่อปี จ่ายดอกเบี้ยทุกๆ 3 เดือน โดยธนาคารมีสิทธิไถ่ถอนก่อนกำหนดได้หลังจาก 5 ปีนับจากวันที่ออกตราสาร หรือตามที่เงื่อนไขกำหนด
ทั้งนี้ ธนาคารจะเสนอขายหุ้นกู้ดังกล่าวแก่ผู้ลงทุนสถาบัน และ ผู้ลงทุนรายใหญ่ โดยผู้ลงทุนสถาบัน จองซื้อขั้นต่ำ 1 ล้านบาท และเพิ่มทวีคูณครั้งละ 1 หมื่นบาท ส่วนผู้ลงทุนรายใหญ่จองซื้อขั้นต่ำ 1 ล้านบาท และเพิ่มทวีคูณครั้งละ 1 แสนบาท เปิดจองซื้อผ่านทุกสาขาทั่วประเทศ ระหว่างวันที่  8-11 ก.ค.62
สำหรับการออกตราสารเงินกองทุนในครั้งนี้ เพื่อเสริมความแข็งแกร่งของเงินกองทุน รวมถึงบริหารสภาพคล่องและใช้ในการดำเนินงานทั่วไป ตลอดจนรองรับการขยายตัวของธุรกิจ โดยตราสารเงินกองทุนชุดนี้ จะนับเป็นเงินกองทุนประเภทที่ 2  นอกจากนี้ เพื่อเพิ่มทางเลือกในการลงทุนให้กับกลุ่มลูกค้าที่เป็นผู้ลงทุนสถาบันและผู้ลงทุนรายใหญ่ คาดว่าจะได้รับการตอบรับเป็นอย่างดี เช่นเดียวกับการเสนอขายตราสารด้อยสิทธิเพื่อนับเป็นเงินกองทุนประเภทที่ 2 เมื่อปี 60
นายผยง กล่าวเพิ่มว่า ฐานะการเงินของธนาคารมีความแข็งแกร่ง ผลการดำเนินงาน 3 เดือนแรก ธนาคารและบริษัทย่อยมีกำไรสุทธิส่วนที่เป็นของธนาคาร 7,301 ล้านบาท ขณะที่อัตราส่วนเงินกองทุนทั้งสิ้นต่อสินทรัพย์เสี่ยง (CAR Ratio) ณ วันที่ 31 มี.ค.62 อยู่ที่ 18.41% สูงกว่าเกณฑ์ที่ธนาคารแห่งประเทศไทยกำหนด
นอกจากนี้ ธนาคารได้รับการจัดอันดับความน่าเชื่อถือจากบริษัท ฟิทช์ เรทติ้งส์ (ประเทศไทย) จำกัด ที่ AA+(tha) แนวโน้มมีเสถียรภาพ เมื่อวันที่ 12 เมษายน 2562 และอันดับความน่าเชื่อถือของตราสารอยู่ที่ระดับ AA(tha) แนวโน้มมีเสถียรภาพ เมื่อวันที่ 4 มิ.ย.62